Bărbatul în vârstă de 36 de ani din comuna vrânceană Tâmboeşti, dat în urmărire naţională după ce a fugit din Spitalul de Neuropsihiatrie Săpoca, secţia Ojasca, unde era internat, a fost găsit pe raza judeţului Vrancea, într-o clădire nelocuită, potrivit Agerpres.
Potrivit Inspectoratului de Poliţie Judeţean (IPJ), pacientul a fost depistat în urma unor acţiuni pe timpul cărora au fost utilizate inclusiv camere cu termoviziune.
"Aproximativ 40 de poliţişti şi jandarmi au desfăşurat activităţi specifice în vederea depistării persoanei căutate, pe tot parcursul nopţii, fiind utilizaţi câini de urmă şi camere cu termoviziune. Poliţiştii de investigaţii care scotoceau perimetrul, au fost sesizaţi de către o localnică cu privire la faptul că geamul unei clădiri nelocuite este spart. Poliţiştii l-au depistat pe bărbatul din Vrancea în interiorul imobilului acesta fiind preluat de către luptătorii de la Serviciul pentru Acţiuni Speciale şi transportat la unitatea medicală în vederea reinternării", informează IPJ Buzău.
Autorităţile au fost alertate joi seară prin 112 despre un bărbat în vârstă de 36 de ani, din comuna Tâmboeşti, judeţul Vrancea, care a părăsit unitatea spitalicească.
"Poliţiştii din Buzău au fost sesizaţi prin apel 112 că un pacient al Spitalului de Neuropsihiatrie Săpoca, secţia Ojasca, a părăsit fără drept unitatea medicală în care era internat pentru măsură de siguranţă. Urmare a sesizării, au fost mobilizate cu operativitate echipaje din dispozitivul de ordine publică, dar şi poliţişti de investigaţii criminale, luptători de la Serviciul pentru Acţiuni Speciale şi jandarmi. Poliţiştii au demarat activităţile specifice în vederea depistării persoanei şi înlăturării oricărei eventuale stări de pericol. Concomitent, au fost organizate şi instituite filtre pe căile principale de acces", a transmis anterior sursa citată.
Poliţiştii continuă verificările specifice, în scopul clarificării tuturor împrejurărilor în care s-a produs incidentul şi luării măsurilor legale ce se impun.